Document ID: /roh_data/filtered/fineweb-2-filterrobots_roh.jsonl.gz/61486

Sco ils gronds pioniers èn ils Grischuns vegnids celebrads, cura ch’els han introducì avant prest in onn ils tests da massa. En fatschentas ed en scolas èsi vegnì spidà diligentamain en ils cups.
Testar, testar ed anc ina giada testar è stà il credo. Tut quai per interrumper la chadaina d’infecziuns ed uschia franar il virus.
Ed oz han quels ch'èn vegnids celebrads sco pioniers stuì conceder – i na fa betg pli senn.
Ed oz han quels ch'èn vegnids celebrads sco pioniers stuì conceder: I na fa betg pli senn.
Quai fa mal da stuair capitular. Dentant èsi consequent e sincer. Ils labors èn als cunfins e na vegnan betg da furnir ils resultats aifer in temp raschunaivel. Tge gida quai schon da survegnir in resultat pir 3 u 4 dis suenter avair spidà en il cup?
Era questa giada è il Grischun in dals emprims chantuns che conceda che omicron ha prendì surmaun e na sa lascha betg franar pli. Ulteriurs chantuns vegnan a suandar.
Valentin Schmed
Manader actualitad RTR
Valentin Schmed maina il ressort actualitad da Radiotelevisiun Svizra Rumantscha. Cunquai è el responsabel per la rapportaziun quotidiana da radio, televisiun ed online tar RTR.